דניאל הנרי צ'מברלין

**דניאל הנרי צ'מברלין** (באנגלית: **Daniel Henry Chamberlain**; ) היה חוואי, עורך דין, סופר ופוליטיקאי אמריקאי יליד מסצ'וסטס, איש המפלגה הרפובליקנית, שכיהן כתובע הכללי של קרוליינה הדרומית בשנים 1868–1872, וכמושל קרוליינה הדרומית בשנים 1874–1876, אף על פי שהמשיך לכהן בתקופת כהונה שנויה במחלוקת במקביל ליורשו בתפקיד עד אפריל 1877 עקב אי-הסכמה על תוצאות הבחירות. צ'מברלין היה המושל הרפובליקני האחרון בקרוליינה הדרומית עד בחירתו של ג'יימס אדוארדס ב-1974.
## ראשית חייו
דניאל הנרי צ'מברלין נולד בעיירה וסט ברוקפילד  שבמחוז ווסטר שבמרכז מסצ'וסטס, כתשיעי מבין עשרת ילדיהם של אלי צ'מברלין ושל אקסה (עכסה) פורבס. ב-1862 הוא סיים את לימודיו באוניברסיטת ייל, שם הוא היה חבר באחוות הגולגולת והעצמות. הוא למד בבית הספר למשפטים באוניברסיטת הרווארד, אם כי הוא עזב את הלימודים שנתיים טרם סיומם כדי להתגייס לצבא האיחוד.
## מלחמת האזרחים
ב-1863 עזב צ'מברלין את לימודיו כדי לשרת כלוטננט משנה ברגימנט הפרשים החמישי של מסצ'וסטס  בצבא ארצות הברית, רגימנט שחייליו היו מתנדבים אפרו-אמריקאים. הם עברו אימונים מינואר ועד מאי 1864 בקמפ מיגס  שליד בוסטון. ההתנסות הקרבית היחידה של צ'מברלין הייתה בחוות ביילור במהלך  ב-14 - 15 ביוני 1864. מסוף יוני אותה שנה ועד מרץ 1865 הוצבו צ'מברלין והרגימנט בפוינט לוקאאוט  שבמרילנד, שם הם שירתו כשומרים במחנה שבויים שבו הוחזקו כ-20,000 שבויי צבא הקונפדרציה. לאחר מכן עזב הרגימנט את מרילנד ושב לווירג'יניה, שם הם היו לכאורה אחד הרגימנטים הראשונים שנכנסו לעיר ריצ'מונד לאחר כיבושה. לאחר מכן הם נשלחו לקלארקסוויל  שבטקסס, שם הם שהו עד תום המלחמה. באוקטובר 1865 השתחרר צ'מברלין לשירות ושב לבוסטון.
## קריירה פוליטית
ב-1866 עבר צ'מברלין לקרוליינה הדרומית כדי לדאוג לענייניו של חבר ללימודים שנפטר. תחילת פעילותו הפוליטית שם הייתה כאשר הוא שימש כנציג מחוז ברקלי בוועידת החוקה של קרוליינה הדרומית ב-1868. לאחר מכן ועד 1872 הוא כיהן כתובע הכללי של קרוליינה הדרומית בממשלו של המושל רוברט קינגסטון סקוט. לאחר שב-1872 לא עלה בידו של צ'מברלין להיבחר כמועמד המפלגה הרפובליקנית למשרת המושל, הוא עסק בעריכת דין בצ'ארלסטון. ב-1873 הוא נבחר למועצת הנאמנים של אוניברסיטת קרוליינה הדרומית. באותה תקופה התקבלו למוסד זה הסטודנטים וחברי הסגל השחורים הראשונים.
### מושל קרוליינה הדרומית
ב-3 בנובמבר 1874 נבחר צ'מברלין כמושל קרוליינה הדרומית מטעם הרפובליקנים לאחר שהביס את ג'ון ט. גרין. הוא קיבל 80,403 קולות (53.9 אחוזים). מול 68,818 הקולות (46.1 אחוזים) של גרין. המוניטין של צ'מברלין היה מפוקפק. היו בהחלט עדויות לכוונתו להרוויח ממשרתו, ואולי אף לשחיתות, במהלך ראשית הקריירה שלו. אך כאשר הוא נבחר כמושל, הוא נעשה לנציג הרפובליקנים שהיו משוכנעים בצורך לרפורמה, טענה שהתחזקה בשל הממשל הידוע לשמצה של קודמו בתפקיד, פרנקלין מוזס הבן, והחשיפה הלאומית שניתנה לספר The Prostrate State שנכתב על ידי ג'יימס שפרד פייק  ושחשף את המצב הפוליטי במדינה.

צ'מברלין קיים את הבטחותיו. בעוד שהוא המשיך לתמוך בזכויות האזרח, הוא נאבק בהוצאות הממשלה וברמות המיסוי הגבוהות של המדינה. הוא ניסה להוריד את השכר של כל פקידי הציבור בשליש, ועשה שימוש בסמכות הווטו שלו כדי להוריד מיסים שנחשבו גבוהים יתר על המידה. הוא טען שיש לקצץ בהוצאות של המוסד לחולי נפש ושיש לשלוח רבים מדייריו לבתי מחסה לעניים של המחוזות. במקום לשלם סכומים גבוהים להחזקת בית הסוהר, הוא קידם את חידוש מערכת עבודות החכירה של האסירים. הוא האמין שיש לקצץ בחצי את תקציב הקולג' החקלאי, ולשים קץ לתוכנית המלגות של המדינה. בנוגע לאוניברסיטה המדינתית, קרא צ'מברלין לפטר את הסגל שלה ולהחליפו במורים מבתי הספר, כפי שהוא אמר "כל שאנו צריכים הוא בית ספר תיכון טוב". מאבקיו במערכת הפטרונות הפוליטית הקימו נגדו כמה מהרפובליקנים האפרו-אמריקאים המובילים בבית המחוקקים המדינתי, והעניקו ולו מוניטין ברמה הלאומית, אך הוא גם רכש אויבים במפלגתו.

על רקע הברית הקרובה שלו עם העורך הדמוקרטי של העיתון Charleston News and Courier , קיווה צ'מברלין לתמיכה דו-מפלגתית בבחירתו לתקופת כהונה שנייה, אך זו לא קרמה עור וגידים. הדמוקרטים בקרוליינה הדרומית בחרו לאמץ את תוכנית העליונות הלבנה, שתוגברה בשימוש בהפחדה ובאלימות נגד המצביעים הרפובליקנים השחורים. מערכת הבחירות הקשה למשרת המושל של 1876  הופרעה עקב אלימות ההמון ונושאי נשק שהתפרצו אל אספות הבחירות של הרפובליקנים. לאחר שצ'מברלין הודיע לנשיא יוליסס ס. גרנט על המצב האלים, שלח גרנט באוקטובר 1876 כוחות בפיקודו של גנרל הצבא ויליאם שרמן כדי לבלום את מעשי האלימות של ההמון. בליל הבחירות, הייתה בחירתו של צ'מברלין לתקופת כהונתו השנייה תלויה בקולות שנויים במחלוקת במחוזות לורנס ואדג'פילד, שם עלה מספר הקולות עבורו על מספר המצביעים הרשומים. מצב זה שיחק היטב לטובת יריבו, איש הקונפדרציה לשעבר, וייד המפטון השלישי.

במשך החודשים הבאים, טענו צ'מברלין והמפטון לניצחונם בבחירות, אך צ'מברלין מצא זאת כמעט בלתי אפשרי לגייס כספים או להפעיל כוח צבאי מעבר לתחומי הלשכה בה הוא ישב. באפריל 1877 הוא עזב את קרוליינה הדרומית כאשר הסיג הנשיא רתרפורד הייז את הכוחות הפדרליים מהמדינה לאחר שאלו הגנו על הממשלה הרפובליקנית שלה ושם קץ להתערבויות שהתרחשו בה לסירוגין מאז מלחמת האזרחים. כשהוא חש ממורמר, האשים צ'מברלין את הייז בבגידה ברוב של ציבור הבוחרים בקרוליינה הדרומית, ש-58 אחוזים מאוכלוסייתה הייתה אפרו-אמריקאית. עם זאת, בשנים מאוחרות יותר, הוא התאכזב ממדיניות השיקום וטען כי מתן זכות הבחירה לשחורים הייתה טעות.
## שנותיו האחרונות
צ'מברלין עבר לניו יורק, והיה שם לעורך דין מצליח בוול סטריט. בשנים 1883–1897 הוא היה פרופסור למשפט חוקתי באוניברסיטת קורנל. ב-1902 הוא פרסם את הספר "צ'ארלס סאמנטר והברית של וושינגטון" (Charles Sumner and the Treaty of Washington), זאת בנוסף למאמרים רבים.

לאחר פרישתו הוא ערך מסעות רבים באירופה, ולאחר מכן עבר להתגורר בשארלוטסוויל שבווירג'יניה.
## חיים אישיים
ב-1869 נשא צ'מברלין לאישה את אליס קורנליה אינגרסול, ולשניים נולדו חמישה בנים, מתוכם שניים הגיעו לגיל בגרות.

דניאל הנרי צ'מברלין נפטר בשארלוטסוויל ב-13 באפריל 1907 ממחלת הסרטן. הוא נטמן בבית הקברות פיין גרוב שבעיירת הולדתו וסט ברוקפילד.
## לקריאה נוספת

* Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, p. 1418.


## קישורים חיצוניים

* דניאל הנרי צ'מברלין באתר אגודת המושלים הלאומית 
* דניאל הנרי צ'מברלין באתר The Political Graveyard 
* 

## הערות שוליים

קטגוריה:אמריקאים ילידי מסצ'וסטס
קטגוריה:מושלי קרוליינה הדרומית
קטגוריה:מושלי מדינות ארצות הברית מהמפלגה הרפובליקנית
קטגוריה:התובעים הכלליים של קרוליינה הדרומית
קטגוריה:אנשי צבא האיחוד
קטגוריה:קצינים וחוגרים בצבא ארצות הברית
קטגוריה:בוגרי בית הספר למשפטים באוניברסיטת הרווארד
קטגוריה:בוגרי אוניברסיטת ייל
קטגוריה:סגל אוניברסיטת קורנל
קטגוריה:עורכי דין אמריקאים במאה ה-19
קטגוריה:מחברי ספרי עיון אמריקאים
קטגוריה:אמריקאים שנולדו ב-1835
קטגוריה:אמריקאים שנפטרו ב-1907